
ร้านนี้เพื่อนบอกว่าอร่อย ซึ่งในซอยเดียวกัน ห่างจากร้านนี้ไปประมาณ 20 ก้าวจะเป็นร้านก๋วยเตี๋ยวลุงเหลา ที่เราว่าอร่อยใช้ได้เลยนะ (เคยเขียนรีวิวลุงเหลาไปแล้ว ไปค้นหามาอ่านได้นะคะ)

ข้าวมันไก่ร้านนี้ใช้ไก่ตอน ไก่เลยเนื้อนุ่มๆ นะ ไม่ค่อยถูกใจเราที่ชอบเนื้อเหนียวๆ มากกว่า  แถมหนังไก่บางชิ้น เป็นหนังไก่แก่ด้วย สรุปว่าไก่ยังไม่ค่อยถูกใจเราเท่าไหร่นัก

แต่เรามาถูกใจน้ำจิ้มของเค้านะ เพราะว่าหนึ่ง เค้าจะมีน้ำจิ้ม กระเทียมสับและพริกขี้หนูซอย ใส่ถ้วยวางไว้บนโต๊ะ ให้เราตักเอาเองได้เลย จะใส่อะไรมากน้อย ก็ตามใจชอบเลย เราชอบรสชาติน้ำจิ้มที่ใช้เต้าเจี้ยวชนิดสีเข้มๆ บดแบบเนื้อเนียนๆ แล้วปรุงรสให้เปรี้ยวนำ เค็มตาม แล้วค่อยหวาน  ชอบน้ำจิ้มข้าวมันไก่ที่ออกเปรี้ยวๆ แบบนี้นะ เพราะมันช่วยแก้เลี่ยนจากไก่และข้าวมันได้ดีเลย

แต่พอมาถึงแกงจืดฟัก กลับครึ่งๆ กลางๆ แฮะ รสชาติน้ำซุปน่ะผ่าน เพราะกินแล้วจะรู้ว่าไม่ได้ใส่ผงชูรส เนื่องจากมันจะเค็มแบบน้ำต้มไก่เลย  ไม่ใช่หวานๆ แบบน้ำซุปในพวกฟู๊ดคอร์ท (บ้านเราทำน้ำซุปไก่ต้มทั้งตัวบ่อยๆ รสชาติมันจะไม่ออกหวานเลยนะ) เราชอบรสชาติน้ำซุปนะ  แต่พอมาถึงฟัก มันยังไม่สุกนิ่มดีเลยอ่ะ มันยังมีส่วนเขียวๆ อยู่เลย จริงๆ มันควรจะต้องสุกแล้วนุ่มเป็นสีใสๆ ทั่วทั้งชิ้นนะ แบบนั้นถึงจะอร่อย และแสดงให้รู้ว่าต้มฟักนานพอ และที่สำคัญ ถึงแม้จะใช้น้ำซุปไก่แท้ๆ แต่ว่าเหมือนเติมน้ำให้มันได้ปริมาณเยอะๆ เลยนะ เพราะรสจะเจือจางมาก ต้องลองไปกินน้ำซุปของร้านสมบูรณ์ไทย ตรงข้ามบิ๊กซี เอ็กซ์ตร้า ลาดพร้าวกันดู อันนั้นเข้มข้นจริง น้ำซุปต้มไก่ของจริง

ข้าวมันไก่ตอนลักษณ์ จานละ 35 บาท ราคาก็มาตรฐานทั่วไป ไม่แพงเกิน


ใครที่บ้านอยู่พัฒนาการ อ่อนนุช ศรีนครินทร์ เราแนะนำให้ลองมาพัฒนาการ 53 กันดูนะ ซอยนี้ทั้งซอย ของกินเพียบ ร้านข้าวแกงตรงปากซอยที่คนแน่นตอนเช้าๆ ก็อร่อย มีหอยจ๊อที่เนื้อปูแน่นๆ ขายด้วยในบางวัน 

ใครมาซอยนี้ไม่ถูก ให้ไปตั้งต้นที่สี่แยกพัฒนาการ ถ้ามาจากคลองตันให้ตรงขึ้นข้ามแยกมาเลย พอใกล้จะถึงสี่แยกแรก จะมีป้ายใหญ่ๆ เขียนว่า โอเอซิซ  (เขียนผิดด้วย มันต้องเขียนว่า โอเอซิส ต่างหาก) พอถึงแยกนั้น มันจะตรงข้ามกับโรงเรียนเตรียมพัฒน ให้เลี้ยวซ้ายที่สี่แยกได้เลย จุดสังเกตอีกอย่างคือ ปากซอยพัฒนาการ 53 จะมีศาลพระพรหมตั้งอยู่  เข้ามาในซอยแล้ว จอดรถริมถนนได้ ด้านซ้ายมือ แล้วเดินเลือกดูได้เลย นอกจากข้าวมันไก่ตอนลักษณ์แล้ว ยังมีอีกหลายร้านเลยนะ และท้ายซอยไปออกทางด่วนมอเตอร์เวย์ เส้นที่มุ่งหน้าไปพระรามเก้าได้น่ะ

ขอให้ไปลองกันดู...



  
